钦定古今图书集成/理学汇编/学行典/第208卷 > 李仕开〈子孝谦 悌谦 忠谦〉
## 钦定古今图书集成/理学汇编/学行典/第208卷 > 李仕开〈子孝谦 悌谦 忠谦〉

按《宁波府志》：“李仕开，鄞人。操履方正，乡曲有争，必往
质之。时方驿骚，闭门不妄交，惟善武林杨彝、陆德赐、
金华戴良、永嘉高明、慈谿胡舜咨，令子弟禀学焉。三
子长孝谦，次悌谦，次忠谦。少孝友，根于天性，依依亲
侧，弗忍斯须去。兄弟怡怡，有事兄必先弟，而弟恒代
兄行。孝谦十岁知《缀文》，二弟尢，明锐嗜学，亲瘵蹙额”
聚谋，分走东西求医药。旦夕迭侍床下，亲食后食，亲
或旬日未食，则水饮充腹而已，终弗御匕箸。母得末
疾，疾作必仆地，欲死即祷以身代，良久乃苏，以为常。
郡国造战舰，官以仕开富室，率众编户成之。既成，使
者验舰，苦窳，坐法，送谳秋官。时孝谦弱冠，请代父囚，
曰：“父老我壮宜往。”悌谦甫十八，已为从伯。齐贤后，亦
曰：“兄素多疾，弗能任劳，愿留养亲，且亲所爱也，我当
往。”使者恐其非情，两械之，而侦其所以，兄弟终不易
辞，遂囚其长者。孝谦至秋官，论输作都门，涉冰雪，负
土石，手足皲瘃流血，艰险备尝。凡一阅岁，会赦免归。
居十年，仕开又以富室主料量米耗，法当大辟。忠谦
生十九年，即荷械诣官曰：“盗米者囚，罪在囚身，幸释
老父官。”韪其气貌，许之，送御史院，有旨免死。黥而戍，
竟投辽东。父卒，二子号哭几绝者数四。建文辛巳，太
守王琎、永乐己丑魏宗皆举孝谦明经，辞以母老，乞
终养。丙申，通判廖闰、县大夫莫迪、郡博士郑深道并
荐之，辞如前。深道尝造其家，孝谦闭门不见，深道曰：
“所以来者，求一识先生耳，非有他也。”乃出与语，懽若
平生，深道止宿乃去。母丧二子，哀毁如父丧。己亥，诏
天下纂修图志，太守汪馗起孝谦总裁郡乘，书成而
卒。后七年，悌谦亦卒。